HU Az Európai Unió Hivatalos Lapja C 82/17

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 82/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„FESOLS DE SANTA PAU”

EU-szám: ES-PDO-0005-01226-2014.5.14.

OEM ( X ) OFJ ( )

1. Elnevezés

„Fesols de Santa Pau”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Fesols de Santa Pau” oltalom alatt álló eredetmegjelölés a Tavella Brisa, a Setsetmanera és a Gra Petit hagyományos fajtához tartozó veteménybab (Phaseolus vulgaris L.) száraz, főtt és konzerv formájában forgalmazott szemeit védi.

Az OEM oltalma alá tartozó bab az „extra” kereskedelmi osztályba tartozik, és jellemzői a következők:

3.2.1. Száraz, főzetlen bab

3.2.1.1. Morfológiai jellemzők

E három, a „Navy” kereskedelmi osztályba tartozó hagyományos fajta szemei fehérek és kerekek, tömegük 100 szemre vetítve 18 g és 30 g között változik, nedvességtartalmuk pedig 12 %.

3.2.1.2. Kémiai tulajdonságok

— Fehérjetartalom: magas – legalább 25 %

— Nedvességtartalom: 15 %-nál kisebb

3.2.2. Házilag vagy gyárilag főzött bab

3.2.2.1. Érzékszervi tulajdonságok

— Maghéj: sima, alig észrevehető (0-tól 10-ig terjedő skálán 2–4)

— Lisztesség: alacsony-közepes (0-tól 10-ig terjedő skálán 3–4)

— Íz: édes, a babra jellemző jellegzetes íz (0-tól 10-ig terjedő skálán 4), idegen ízjegyek nélkül (0-tól 10-ig terjedő skálán 0–1)

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Fesols de Santa Pau” OEM a száraz, főzött és konzerv formájában forgalmazott szemek védelmére szolgál. A feldolgozott termék kizárólag olyan szemekből készül, amelyek teljesítik az OEM követelményeit. A készítés során kizárólag víz és só adható hozzá a termékhez, sem más adalék, sem tartósítószer nem használható fel.

3.4. Az előállítás azon műveletei, amelyeket a meghatározott földrajzi területen kell elvégezni

A „Fesols de Santa Pau” OEM segítségével védett veteménybabot a 4. pontban meghatározott földrajzi területen kell termeszteni, mert egyaránt szükség van hozzá a hagyományos csíraplazmára, a terület vulkáni eredetű talajára, valamint a megfelelő vegetációs időszakra és termesztési eljárásokra, amelyek együtt adják a végtermék sajátos jellemzőit. A meghatározott területen belül kell elvégezni különösen:

— a termesztést: a veteménybab kizárólag a 4. pontban meghatározott földrajzi területen fekvő települések vulkáni eredetű talajain termeszthető,

— a növények szárítását,

— a cséplést és a szemek megtisztítását,

— a rovarok elleni védekezést (fagyasztás),

— a végtermék előállítását.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A száraz babszemek csomagolásához bármilyen, legfeljebb 25 kg befogadóképességű légáteresztő csomagolás felhasználható.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson kötelező jelleggel és jól láthatóan szerepelnie kell nyomtatásban a „Fesols de Santa Pau” oltalom alatt álló eredetmegjelölés elnevezésének, az OEM saját logójának és az uniós OEM-logónak, valamint a hatályos jogszabályokban általában előírt adatoknak.

A saját logó a következő alakú (színes és fekete-fehér változatban):

4. A földrajzi terület tömör meghatározása

A „Fesols de Santa Pau” OEM segítségével védett veteménybab termesztésének és előállításának földrajzi területe Santa Pau (az előállítás első számú központja), Castellfollit de la Roca, Les Planes d’Hostoles, Les Preses, Olot, Sant Feliu de Pallerols és Sant Joan les Fonts települések közigazgatási területével egyezik meg (mindegyik település Spanyolország északkeleti részében, Katalónia Autonóm Körzet Garrotxa járásában található).

5. Kapcsolat a földrajzi területtel

A „fesols”, azaz a veteménybab termesztése Santa Pau vulkanikus területén a XVIII. században kezdődött. A mezőgazdászok azóta alakítják a fajtákat: eleinte a kukoricával együtt, vegyes telepítéssel termeszthető genotípusokat részesítették előnyben, majd pedig, a XX. század hetvenes éveitől kezdve, a kizárólagos termesztésre alkalmas, hatékonyan művelhető fajtákra kezdtek összpontosítani. Ennek során alakultak ki azok az elismert minőségű hagyományos fajták, amelyekre a „Fesols de Santa Pau” OEM védelme kiterjed: a Tavella Brisa, a Setsetmanera és a Gra Petit, amelyek rendkívüli mértékben alkalmazkodtak a helyi viszonyokhoz.

Az OEM segítségével védett veteménybabot a nagyon nagy fehérjetartalom, a maghéj alig észrevehető volta, a csekély mértékű lisztesség és a lágy íz jellemzi. Ezek a jellegzetességek a termesztési területnek otthont adó földrajzi terület talaj- és éghajlati viszonyainak, valamint a felhasznált hagyományos fajtáknak együttesen tudhatók be.

A termék termesztési területének éghajlata mediterrán jellegű, de a szárazföldi éghajlat egyes jegyei is érvényesülnek. Az éves csapadékmennyiség 1 000 mm körül van. A csapadék az év során egyenetlenül oszlik el: elsősorban tavasszal és ősszel esik sokat az eső, de nyáron is elegendő a csapadék ahhoz, hogy a veteménybab öntözés nélkül termeszthető legyen. Júliusban és augusztus első felében a legmagasabb hőmérsékletek a 35 °C-ot is elérhetik, de augusztus második felétől és szeptemberben mérséklődik a meleg, és a legmagasabb hőmérsékletek 27 °C alá csökkennek (enyhe időjárás).

Garrotxa területén 350 000 éve van szakaszos vulkanikus aktivitás, az utolsó vulkánkitörés 11 000 évvel ezelőtt történt. Az OEM földrajzi területének vulkáni kőzetei elsősorban bazaltok, amelyek csak csekély mértékben savasak, SiO2-ben szegények (a SiO2 mennyisége 52 %-tól 45 %-ig terjed). A talajtani folyamatok a bazaltot rendkívüli mértékben termékeny termőtalajjá alakították, amelynek jellemzői:

— a viszonylag magas szervesanyag-tartalom (általában 2,5–5,0 g/100 g),

— az enyhén savas vagy semleges pH (általában 6,0 és 7,5 közötti pH-érték),

— a kalcium-karbonát hiánya, a talaj kalciumszegény volta,

— a nagy kationcsere-kapacitás (általában 25 cmol+/kg felett),

— a nagy vízmegtartó képesség.

A talaj e jellegzetességei közvetlenül befolyásolják az előállított termék minőségét és jellemzőit: a nagy kationcsere-kapacitás kedvez a termék nagy fehérjetartalmának és az ehhez társuló alacsony lisztességének, míg a kis kalciumtartalom és az enyhén savas, illetve semleges pH a maghéj alig érzékelhető voltához járul hozzá. E két tényező hatása a szemek érésekor jelentkezik, az augusztus közepétől tapasztalható enyhébb időjárás mellett. Az érés közbeni mérsékelt hőmérsékletek a kellemes íznek is kedveznek.

A terület éghajlati viszonyainak – különösen csapadékosságának és hőmérsékletének – változékonysága miatt kizárólag a helyi tapasztalatokkal rendelkező gazdák képesek jól megválasztani a vetés időpontját és a megfelelő fajtát (az érésnek augusztus közepétől kell bekövetkeznie, amikor a hőmérsékletek már enyhébbek). A gazdák általában mindhárom engedélyezett fajtát termesztik földjeiken (a három fajta a növekedés jellegében, a tenyészidő hosszában és a változékony környezeti viszonyokhoz való alkalmazkodás képességében különbözik egymástól), annak érdekében, hogy az évad időjárásától függetlenül mindig biztosítsanak egy minimális mennyiségű terméshozamot. A gazdák helyi tapasztalatai a szemek őszi szárításának sikerességéhez is szükségesek, tekintve, hogy a környezet nedvességtartalma ilyenkor általában jelentős – ez viszont a termék érzékszervi jellemzőinek érvényesülése szempontjából fontos.

A „Fesols de Santa Pau” számos hagyományos és avantgárd étel alapja, és központi helyet foglal el az úgynevezett „vulkáni konyhában” (Cuina volcánica), amely a gasztronómia és a hagyományos kultúra területén nagy vonzerőt kölcsönöz a térség számára. Mindez a „Fesols de Santa Pau” köré szervezett különböző eseményekben, elsősorban az 1991 óta minden évben január közepén megrendezett Santa Pau-i babünnepben ölt testet.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás teljes szövege a következő internetcímen olvasható (spanyol nyelven):

http://www.gencat.cat/alimentacio/pliego-fesols-santa-pau

(1) HL L 343., 2012.12.14., 1. o.